b'\n_START_ARTICLE_\nAhvenanmaa\xe2\x80\x93Naantali-merikaapeli\n_START_SECTION_\nHankkeen tausta\n_START_PARAGRAPH_\nAhvenanmaan ja Manner-Suomen v\xc3\xa4list\xc3\xa4 merikaapelia on suunniteltu jo pitk\xc3\xa4\xc3\xa4n. Valtaosa Ahvenanmaan s\xc3\xa4hk\xc3\xb6st\xc3\xa4 on tullut Ruotsista 80 megawatin vaihtos\xc3\xa4hk\xc3\xb6kaapelia pitkin. Ahvenanmaalla on poikkeustilanteita varten my\xc3\xb6s muutamia i\xc3\xa4kk\xc3\xa4it\xc3\xa4 kaasuturbiinilaitoksia, mutta uusien rakentaminen olisi kalliimpaa kuin merikaapelin rakentaminen. Ahvenanmaa tuottaa k\xc3\xa4ytt\xc3\xa4m\xc3\xa4st\xc3\xa4\xc3\xa4n s\xc3\xa4hk\xc3\xb6st\xc3\xa4 nelj\xc3\xa4sosan tuulivoimalla, ja suunnitteilla on suuria tuulivoimapuistoja, jolloin tuulis\xc3\xa4hk\xc3\xb6\xc3\xa4 voidaan tuoda mahdollisesti Suomeenkin uutta merikaapelia pitkin. Kaapelilla voidaan siirt\xc3\xa4\xc3\xa4 s\xc3\xa4hk\xc3\xb6\xc3\xa4 my\xc3\xb6s Suomen ja Keski-Ruotsin v\xc3\xa4lill\xc3\xa4. Ahvenanmaa kuuluu kuitenkin Ruotsin s\xc3\xa4hk\xc3\xb6verkkoon, jolloin suunnitteilla olevat Suomen valtion Ahvenanmaalle rahoittamien tuulivoimaloiden ylij\xc3\xa4\xc3\xa4m\xc3\xa4s\xc3\xa4hk\xc3\xb6 menee Ruotsiin alentaen siell\xc3\xa4 s\xc3\xa4hk\xc3\xb6n k\xc3\xa4ytt\xc3\xa4j\xc3\xa4n hintaa ja edist\xc3\xa4en Ruotsin teollisuuden kilpailukyky\xc3\xa4. Uutta merikaapeliyhteytt\xc3\xa4 ei saa k\xc3\xa4ytt\xc3\xa4\xc3\xa4 manner-Suomen ja Ahvenanmaan v\xc3\xa4liseen markkinas\xc3\xa4hk\xc3\xb6n v\xc3\xa4litt\xc3\xa4miseen, mutta Eduskunnassa sek\xc3\xa4 osapuolien kantaverkkoyhti\xc3\xb6iden kesken on k\xc3\xa4yty neuvotteluja asiasta._NEWLINE_Kraftn\xc3\xa4t \xc3\x85land solmi sopimuksen ABB:n kanssa merikaapelin rakentamisesta 13. joulukuuta 2012. Sopimuksen arvo on 100 miljoonaa euroa. Kokonaisuudessaan Kraftn\xc3\xa4t \xc3\x85land investoi hankkeeseen 125 miljoonaa euroa. P\xc3\xa4\xc3\xa4rahoittajana on Suomen valtio, joka antoi suoraa valtionavustusta 50 miljoonaa euroa ja takasi 70 miljoonan euron lainan.\n_START_SECTION_\nKaapeli ja sen lasku mereen\n_START_PARAGRAPH_\nMerikaapeli on 158 kilometrin pituinen PEX-eristetty tasavirtakaapeli, joka koostuu kahdesta 80 kilovoltin halkaisijaltaan 10-senttimetrisest\xc3\xa4 kaapelista ja yhdest\xc3\xa4 halkaisijaltaan 2,5 senttimerin kuitukaapelista, jotka on niputettu yhteen. Merikaapeli on ABB:n HVDC Light -tekniikkaa, joka mahdollistaa s\xc3\xa4hk\xc3\xb6n palautuksen Ahvenanmaalle Manner-Suomesta._NEWLINE_Kaapelista noin 82 kilometri\xc3\xa4 kulkee Varsinais-Suomessa Naantalin, Paraisten ja Turun kaupunkien alueella. Merikaapeli rantautuu Naantalin p\xc3\xa4\xc3\xa4ss\xc3\xa4 Naantalin voimalaitoksen ja Naantalin jalostamon v\xc3\xa4liselle Fortumin venesataman viereiselle hiekkarannalle. Kaapeli kulkee 150 metrin matkalla ennen rantautumista meren pohjaan tehty\xc3\xa4 ojaa pitkin. Naantalin satama suhtautui kriittisesti merikaapelin reittiin, sill\xc3\xa4 se sijoittuu l\xc3\xa4helle laivojen ankkurointipaikkaa ja merikaapeli voi hankaloittaa tulevia ruoppauksia. My\xc3\xb6s Turun Korjaustelakka ja Turun satama esitti varauksia merikaapelin reitist\xc3\xa4. Kaapelin tuomista maihin jo Rym\xc3\xa4ttyl\xc3\xa4ss\xc3\xa4 harkittiin._NEWLINE_Merikaapelin reitti troolauspaikkojen kohdalla on aiheuttanut ongelmia. Ammattikalastukselle aiheutuvien haittojen v\xc3\xa4hent\xc3\xa4miseksi kaapelin linjausta muutettiin ja kohdissa, joissa harjoitetaan silakan pohjatroolausta kaapeli upotettiin huuhtelemalla merenpohjaa. My\xc3\xb6s Museovirastolla oli huoli kaapelin mahdollisesti aiheuttamasta vaarasta merenpohjan hylyille. Kaapelilinjauksella tehtiin Museoviraston vaatimuksesta vedenalaisten muinaisj\xc3\xa4\xc3\xa4nn\xc3\xb6sten inventointi. Vedenalaiskuvauksissa hylkyj\xc3\xa4 ei kuitenkaan l\xc3\xb6ytynyt kaapelilinjan l\xc3\xa4helt\xc3\xa4._NEWLINE_Kaapeli laskettiin vapaasti meren pohjaan, ja laskuty\xc3\xb6 kesti noin kaksi kuukautta. Kaapelin laskeminen aloitettiin toukokuussa 2015, ja se tuotiin pituutensa vuoksi suoraan tehtaalta asennettavaksi.\n_START_SECTION_\nTasavirran muuttaminen vaihtovirtas\xc3\xa4hk\xc3\xb6ksi\n_START_PARAGRAPH_\nMerikaapelissa kulkeva tasavirta muutetaan vaihtovirtas\xc3\xa4hk\xc3\xb6ksi noin kilometrin p\xc3\xa4\xc3\xa4ss\xc3\xa4 kaapelin rantautumisesta Luolalan teollisuusalueella Kraftn\xc3\xa4t \xc3\x85landin konvertteriasemalla. Konvertteriaseman maanrakennusty\xc3\xb6t alkoivat vuonna 2013 ja konvertteriaseman rakennusty\xc3\xb6t kev\xc3\xa4\xc3\xa4ll\xc3\xa4 2014. K\xc3\xa4yt\xc3\xb6ss\xc3\xa4 aseman pit\xc3\xa4isi olla joulukuussa 2015. Fingrid Oyj rakentaa Luolalaan Naantalinsalmen 110 kV s\xc3\xa4hk\xc3\xb6aseman, jossa merikaapeliyhteys liitet\xc3\xa4\xc3\xa4n viereisen Kraftn\xc3\xa4t \xc3\x85landin konvertteriaseman j\xc3\xa4lkeen Fingridin kantaverkkoon. S\xc3\xa4hk\xc3\xb6aseman rakentaminen aloitettiin kev\xc3\xa4\xc3\xa4ll\xc3\xa4 2013, ja se valmistuu samaan aikaan konvertteriaseman kanssa vuoden 2015 lopulla. S\xc3\xa4hk\xc3\xb6aseman kokonaiskustannukset ovat noin 8,8 miljoonaa euroa._NEWLINE_Ahvenanmaalla kaapeli rantautuu Jomalan kunnassa ja 110 kV konvertteriasema sijaitsee Ytterbyss\xc3\xa4, josta on 10 kilometrin pituinen 110 kV:n avojohtoyhteys Tingsbackan s\xc3\xa4hk\xc3\xb6asemalle.'